  Анжелика Тихонова корреспондент 1-тӥ куарусёнэ Удмуртилэн тӧроез Александр Бречалов Дэри ёросысь Постол черкогуртысь кык этажъем выль школаез усьтонэ пыриськиз. Со сярысь элькун тӧролэн но кивалтэтлэн пресс-службазы ивортэ. Элькунлэн тӧроез вань люкаськемъёсты выль дышетскон арлэн кутсконэныз ӟечкылаз, нош 11-тӥ классэ вамыштӥсьёслы дышетсконзэс капчиен йылпумъяны сӥзиз. Постолысь школалы 70 арлэсь трос ини, туэ солэн выль историез кутске. Кык ар талэсь азьло мон вал татын, ваньды тӥ тодады возиськоды, кыӵе калэ вуэмын вал ини вуж школа но нылпи сад. Сётэм кылмес ми быдэстӥм Александр Бречалов, Удмуртилэн тӧроезВыль дышетскон арын Постолысь школаын 11 классъёсын 145 пиналъёс дышетскозы. 16-ез соос пӧлысь нырысетӥ классэ вамыштӥсьёс, 6-ез – выпускникъёс. Пиналъёсты 18 дышетӥсьёс дышетозы.  Постол гуртын выль школа усьтӥзы 20 фото Выль школаын 15 кабинетъёс лэсьтӥзы: эм блок, сиськон инты, спортзал, пиослы ЧПУ станокъёсын технологияя кабинет, нылъёслы технологияя кабинет, химия, физика, ОБЖ, кунгожсьӧр кылъёсъя кабинетъёс, ивортодэтъя кабинет (информатикая кабинет но лыдӟетъюрт) но мукетъёсыз. Вань классъёсын туала куронъёслы тупась тӥрлык но интерактивной панельёс пуктэмын. Мылкыдмы туж умой! Ми та дырозь пулэсь юртын «улӥм», кудӥзлы 80 ар вал ини. Туннэ милям туала школамы, кудӥз ӵыж выль тӥрлыкен тырмытэмын. Милям 3D-принтеръёсмы вань, котькуд классын интерактивной панель. Синмаськымон пӧраськон интымы, сиськон интымы. Школамы бадӟым – 160 адямилы, классъёс вӧл-вӧлэсь но югыдэсь. Льӧль малпанъёс быдэсмо Татьяна Потебня, школалэн кивалтӥсезТазалыксыя ӧжыт луонлыкъем адямиос школае ветлыны мед быгатозы шуыса, юртэ пырон азе пандус лэсьтӥзы, юрт пушкын лифт, юромо лэсьтэм туалетъёс, кылиськон интыос вань. Выль школаын естественнонаучной ӧръя классъёс усьтӥськозы, азьланяз эм классъёс кылдытыны чаклало. Озьы ик пиналъёслы спортэн вырыны но вань луонлыкъёс кылдытӥзы – стадионазы резина пырыен шобыртэм бызьылон сюресъёссы, волейбол-баскетбол шудыны площадказы, спорт городоксы вань. Александр Бречалов анай-атайёслэн комитетсылы чурыт кариськемзылы, дышетӥсьёслы, анай-атайёслы валамзылы но чидамзылы тау кариз. Озьы ик ӵектосэз быдэстыны юрттэмзы понна Росси кивалтэтлы тау кылъёссэ вераз. Школа пуктон ужъёсты 2019-тӥ арын йылпумъязы. Сое ӝутон 243 миллион манет тыр усиз, со пӧлысь 217 миллион манетсэ федерал коньдэтысь висъязы Удмуртилэн тӧроезлэн кылъёсызъя, черкогуртын школа пуктонэн ужъёс ӧз быре, азьланяз эшшо трос лэсьтоно на. Кылсярысь, туэ коньывуонэ Ижкар – Ува сюрес дорысен Постолозь сюресэз выльдон ужъёсты йылпумъяны кулэ, отӥ бускель гуртъёсысь пиналъёсты школа автобусэн нуозы-ваёзы. Со сяна, сюресчиос гуртысь тротуаръёсты но лэсьтозы.  2021-тӥ арын черкогуртын 60 интылы выль нылпи сад усьтыны чаклало. Сое пуктыны кутскизы ини Удмуртилэн тӧроез черкогуртлэн но быдэсак Дэри ёрослэн азинсконэз сярысь дышетӥсьёслэн юанъёссылы но валэктонъёс сётӥз. Туэ отын сизьым выль нылпи садъёс усьтозы, вить фельдшер-акушер пунктъёс лэсьто. Тулыс Дэриысь ёрос эмъюртын тупатъян ужъёс нуизы, Росси азьмуртэн кичӧлтэм «Здравоохранение» йӧскалык ӵектос улсын выль ужан тӥрлык пуктӥзы, выль компьютер томограф басьтӥзы. Та вакытэ эмъюртлэсь автопарксэ выльдон бордын ужало. Озьы ик ёросын сюресъёсты лэсьто. Удмуртилэн тӧроез пусйиз, туэ ёрослы сюресъёсты тупатъяны 26 миллион манет висъязы вал ке, вуоно арын 226 миллион манет висъялозы шуыса. Тодэ вайытом, берло арня ӵоже Дэри ёросын кык нылпи садъёсты усьтӥзы: Изгуртын но Шудьяын.  Тегъёс: Дышетон Удмуртия пиналъёс школаос Дэри АлександрБречалов 100ар  